CELEX: C2005/229/80
Language: da
Date: 2005-09-17 00:00:00
Title: Sag T-294/05: Sag anlagt den 26. juli 2005 af Jean-Marc Colombani mod Kommissionen for De Europæiske Fællesskaber

17.9.2005   
            
            
               DA
            
            
               Den Europæiske Unions Tidende
            
            
               C 229/38
            
         Sag anlagt den 26. juli 2005 af Jean-Marc Colombani mod Kommissionen for De Europæiske Fællesskaber
   (Sag T-294/05)
   (2005/C 229/80)
   Processprog: fransk
   Ved De Europæiske Fællesskabers Ret i Første Instans er der den 26. juli 2005 anlagt sag mod Kommissionen for De Europæiske Fællesskaber af Jean-Marc Colombani, Bruxelles, ved avocats Stéphane Rodrigues og Yola Minatchy.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse af 28. september 2004, hvorved sagsøgerens genindtræden blev fastsat til den 1. oktober 2004, samt annullation af Kommissionens afgørelse af 21. april 2005, hvorved denne afslog den klage, sagsøgeren havde indgivet den 20. december 2004 og hvori han anmodede om, at datoen for hans genindtræden blev fastsat med tilbagevirkende kraft til den 1. september 2004.
            
         
               —
            
            
               Retten pålægger ansættelsesmyndigheden at drage konsekvenserne af denne annullation, bl.a. ved at fastsætte datoen for sagsøgerens genindtræden til den 1. september 2004.
            
         
               —
            
            
               Sagsøgeren tilkendes en erstatning som følge af de lidte tab, idet erstatningen for den økonomiske skade som udgangspunkt fastsættes til 10 000 EUR, og idet der for den ikke-økonomiske skade ydes en symbolsk erstatning på 1 EUR.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, som er tjenestemand ved Kommissionen, havde tjenestefrihed af personlige årsager indtil den 31. august 2004. Han anmodede om genindtræden ved tjenestefrihedens udløb og blev ved afgørelse af 28. september 2004 genindsat i GD RELEX.
   Ved nærværende søgsmål har sagsøgeren nedlagt påstand om annullation af afgørelsen om genindtræden, for så vidt som han i henhold til denne ikke genindtrådte pr. 1. september 2004, som var den dato, hvor hans tjenestefrihed udløb. Sagsøgerne har anført, at der på dette tidspunkt var flere ledige stillinger i Kommissionen, som svarede til hans profil, og at Kommissionen på denne dato som følge heraf i henhold til vedtægtens artikel 40 var forpligtet til at lade ham genindtræde i en af disse stillinger. Sagsøgeren har ligeledes anført, at der er sket tilsidesættelse af en af Kommissionen truffet afgørelse af 28. april 2004 om de nærmere retningslinjer for genindtræden, idet Kommissionen ikke kontaktede ham inden udløbet af hans tjenestefrihed og desuden ikke udnyttede den i denne afgørelse fastsatte mulighed, nemlig anvendelsen af en post på tillægsbudgettet for at lade ham genindtræde. Sagsøgeren har endelig anført, at der er sket tilsidesættelse af princippet om god forvaltningsskik og af omsorgspligten, og har tillige nedlagt påstand om erstatning for den lidte økonomiske og ikke-økonomiske skade.